Kaapstad-groep wil wéér Denel-grond beset | Maroela Media
Kaapstad-groep wil wéér Denel-grond beset
Die polisie het die besetters se onwettige strukture op Denel se grond in Khayelitsha afgebreek Foto: Thomas Holder, EWN
'n Groep mense wat strukture op Denel se grond in Khayelitsha in Kaapstad opgerig het voordat hulle uitgesit is, beplan om terug te keer.
Xolani Jack, leier van 'n komitee wat beskuldig word van grondbesetting, het Woensdag aan News24 gesê ongeveer 200 mense se strukture is in die begin van die maand afgebreek. "Nou het die mense nie 'n plek om te bly nie," het Jack gesê. "Hulle gaan terugkeer na daardie stuk grond toe en daar bly. Ons gaan vandag besluit wanneer."
Jack, wat aanvoer dat hy 'n lid van die Ekonomiese Vryheidsvegters (EFF) is, het gesê dié politieke party ondersteun grondonteiening sonder vergoeding. Hy het gesê hulle het Woensdag 'n brief aan die Lingalethu-polisie oorhandig met 'n waarskuwing dat polisiebeamptes nie diegene wat die grond soek, moet teister of moet skiet nie.
Die grond is langs die Nolungile-treinstasie geleë en is tans leeg.
'n Prokureur wat die besetters verteenwoordig, het die afgelope naweek 'n teenaansoek gebring om na die grond terug te keer. Die Wes-Kaapse hooggeregshof het Dinsdag beslis dat die grondbesettingsaak in Junie aangehoor moet word.
Intussen het die hof 'n interimbevel, wat mense verhoed om die wapenvervaardiger se grond te betree, verleng.
Vuyelwa Qinga, woordvoerder van Denel, het aan News24 gesê die hof het nog nie bepaal dat die groep toestemming het om na die privaat grond terug te keer nie. Sy het gesê sekuriteit is opgeskerp by die perseel en die grensheining is herstel.